Žieviablakės
Žieviablakės (Aradidae) – tai nedidelė ir gana paslaptinga straubliuočių (lot. Hemiptera) būrio šeima. Šių blakių kūno ilgis svyruoja nuo 4 iki 10 mm. Kūnas suplotas, kūno spalva maskuojanti: margai rudos / juodos / pilkos / geltonos spalvos, kuri padeda prisitaikyti prie medienos spalvos ir daro jas sunkiai pastebimomis. Kartais tik gerai įsižiūrėjus, ar blakei sujudėjus, galima jas pastebėti. Gyvena tiek po, tiek ant medžių žievės, žievės plyšiuose, rečiau paklotėje. Minta medžių ir kempininių grybų sultimis. Šios šeimos blakės paplitusios visame pasaulyje. Lietuvoje rasta 11 šios šeimos rūšių.